<classify> RAIS John Magufuli ameendelea na ziara yake katika Mkoa wa Mara na kueleza kusikitishwa na kasi ya utendaji kazi wa makandarasi wazalendo, kwa kutotekeleza miradi kwa wakati. Pia, ametangaza nia yake ya kufuta jina Stieglers Gorge la mradi wa kuzalisha umeme wa megawati 2,100 katika Maporomoko ya Maji ya Mto Rufiji, na kusema ataupa jina lenye kumbukumbu ya historia ya Tanzania.Akihutubia maelfu ya wananchi wa Butiama katika kiwanja cha Mwenge jana kwenye uzinduzi wa kipande cha barabara ya Muungano cha urefu wa kilomita 50, Rais Magufuli alisema jina la mradi wa Stieglers Gorge ni lazima libadilishwe na kuitwa jina lenye kumbukumbu ya taifa. Hili jina la Mradi wa Stieglers Gorge nitalifuta, hata kama nitakuwa navunja sheria, potelea mbali nitalifuta, ninaweza kuita Mradi wa Nyerere au Kambarage au Butiama, au Mwitongo au jina jingine lenye historia ya kwetu na si kuuita jina ambalo hata mtu mwenyewe hatumjui, alisema Rais Magufuli.Alisisitiza kuwa ni lazima ifike mahali watu wapende vya kwao na kuheshimu Azimio la Arusha, ambalo ni msingi wa utaifa wa Tanzania. Akizungumzia mradi huo, Rais Magufuli alisema unatokana na maono ya Mwalimu Nyerere aliyeona mbali kuhusu mahitaji ya umeme kwa miaka ijayo, ambapo alisema leo na siku zijazo nishati hiyo itakuwa muhimu na kwamba kuna haja ya kutekeleza mradi huo kama njia ya kumuenzi Nyerere. Rais Magufuli alisema historia ya nchi ilianzia Butiama kwa Mwalimu Nyerere na ukweli huo kamwe hauwezi kuzimwa.Alisema kwamba serikali lazima iendelee kulienzi eneo hilo, kwa kuhakikisha wanajenga na kukarabati miundombinu ya huduma za afya, elimu na barabara. Hatutaki tuwe wanafiki, tunasema tunamuenzi Nyerere wakati hata Uwanja wa Ndege wa Musoma hatujautengeneza. Sasa nimeahidi kuutengeneza kwa lami na pia Shule ya Msingi Mwisenge aliyosoma nayo itakarabatiwa, nataka kuona Butiama na Mara mpya ifanane na ilete maana ya historia ya Nyerere, alisisitiza Rais Magufuli.Aliwataka viongozi wa mkoa huo, kushughulikia migogoro mingi ya ardhi inayoandama wilaya mbalimbali za mkoa wa Mara kwa sababu inaharibu sifa nzuri ya eneo hilo, alilozaliwa muasisi wa Taifa, Nyerere. Nimeona nianze kwa kuzungumza hili, Butiama ina historia ya pekee katika Taifa hili, Nyerere amezaliwa hapa, amekulia hapa kabla hajaenda mikoa mingine, amesoma na alipohitimisha maisha yake amepumzika hapa, ni shujaa katika nchi yetu, sasa migogoro ya ardhi isitie doa historia ya eneo hili, alisema Rais Magufuli.Alitoa maagizo kwa Mkuu wa Mkoa na wilaya za Mara, kuhakikisha wanayashughulikia matatizo yote ya ardhi na si kusubiri viongozi wakuu wa nchi kuyatatua na kama wakishindwa atawaondoa na kupeleka viongozi wengine. Awashukia makandarasi Katika hatua nyingine, Rais Magufuli akiwa katika mkutano huo alieleza kusikitishwa na kasi ya utendaji kazi wa makandarasi wazalendo kwa kutotekeleza miradi kwa wakati. Alitoa kauli hiyo wakati akizindua kipande cha barabara ya Makutano cha urefu wa kilomita 50, ambacho ni sehemu ya barabara ya Natta-Mugumu yenye urefu wa kilomita 135.Alisema ujenzi wa barabara hiyo ulioanza mwaka 2014, ulitakiwa uwe umekamilika lakini hadi sasa kipande hicho kimekamilika kwa asilimia 72 tu na kusema wakati mwingine hilo ndilo tatizo la kuwapa kazi wakandarasi wazalendo. Alisema ni ukweli kuwa barabara hiyo imechelewa kukamilika na kusema wakati mwingine ucheleweshaji huo, ndio tatizo linalowakwamisha wakandarasi wa ndani kupata zabuni na kuishia kulalamika. Alisema wakandarasi wa ndani baada ya kulalamika sana, serikali iliamua kufanya marekebisho ya kanuni na hata upatikanaji wa zabuni kwa kuweka upendeleo kwa wakandarasi wa ndani, lakini wameonesha dosari kwenye utekelezaji wa barabara hiyo .Hii barabara imechelewa sana saa nyingine hili ndio tatizo la wakandarasi wazalendo, wakinyimwa kazi wanasema wanaonewa, hatupati kazi, tukafanya mabadiliko ili kuwapendelea barabara hii ilipewa wakandarasi 10 waliojiunga pamoja, lakini watano wamejiengua kwa makusudi, sasa wizara iangalie ikiwezekana wafuteni kwenye Bodi ya Wakandarasi, alisema Rais Magufuli.Alisema wakandarasi hao watano waliobaki wameahidi kuwa ujenzi wake utakamilika Februari mwakani na kuwataka watimize ahadi hiyo kwani wananchi wa Butiama wamesubiri muda mrefu kuona lami ili waitumie kwenda Musoma. Aidha, alisema ahadi ya ujenzi wa barabara ya Nyamuswa kwenda Bunda hadi Kisorya, itaanza kujengwa kwani wabunge wa eneo hilo kwa vipindi tofauti, waliombea fedha na sasa ni wakati mzuri wa kuitekeleza. Mkurugenzi Mkuu wa Wakala wa Barabara Tanroads, Patrick Mfugale alisema kipande hicho kimegharimu Sh bilioni 52 na hadi sasa kati ya kilomita hizo 50, zilizokamilika ni 30.  <topic>: KITAIFA 